Trump dhe Clinton ruajnë kryesimin e garës
Dy kandidatët kryesues kanë përforcuar më tej rezultatin ndaj rivalëve brenda partive të tyre
Miliarderi Donald Trump i është afruar më shumë marrjes së nominimit të Partisë Republikane pas fitoreve në zgjedhjet paraprake në Louisiana dhe Kentucky. Në kampin demokrat, Hillary Clinton zgjeroi avantazhin ndaj Bernie Sanders, megjithë fitores së tij në dy shtete. Pas fitoreve të së shtunës, Donald Trump i bëri thirrje Senatorit Marco Rubio të lërë garën. Senatori i Teksasit, Ted Cruz, rezulton rivali më i afërt i zotit Trump, pasi fitoi zgjedhjet paraprake në Maine dhe në Kansas dhe doli i dyti në dy shtete të tjera. Edhe zoti Cruz i bëri thirrje zotit Rubio të ndërpresë fushatën, në mënyrë që të fillojë përballja me zotin Trump. Marco Rubio, i cili mendohej si alternativa nga brenda Partisë Republikane ndaj zotit Trump, rezultoi i treti në të gjitha shtetet, përveç se në Maine, ku doli i katërti pas Guvernatorit të Ohios, John Kasich. Në kampin demokrat, ish-Sekretarja e Shtetit Hillary Clinton fitoi në Louisiana dhe rriti avantazhin ndaj Senatorit të Vermontit, Bernie Sanders, pavarësisht se ai fitoi në dy shtete, në Kansas dhe Nebraska. Zoti Sanders ka premtuar ta vazhdojë garën deri kur të mbahet konventa demokrate në muajin korrik, ndërkohë që do të përballet në mbrëmje me zonjën Clinton në një debat televiziv në Michigan. Sot vazhdojnë zgjedhjet për demokratët në shtetin Maine, ndërsa republianët votojnë në territorin amerikan Puerto Rico. Të martën, të dyja partitë zhvillojnë zgjedhje në Michigan dhe në Mississippi, ndërsa Idaho dhe në Hawaii do të votohet vetëm për republikanët.